Bysantinske lærde hadde vært i kontakt med sine like i Vest-Europa siden Romerrikets tid, og i særdeleshet etter at Det bysantinske rike hadde begynt å be om unnsetning mot osmanene på 1300-tallet. Vest-Europa hadde en viss tilgang til den greske antikkens filosofi gjennom den katolske kirke og muslimene, men i det bysantinske rike fantes det mange kilder og tolkninger som Vest-Europa aldri tidligere hadde sett.